KTC ฮอตไม่เลิก! บวกยาว 8 วันติด ทุบสถิติ “ออลไทม์ไฮ” ลุ้นวิ่งต่อทะลุเป้า 350 บ.
KTC ฮอตไม่เลิก! บวกยาว 8 วันติด ทุบสถิติ "ออลไทม์ไฮ" ลุ้นวิ่งต่อทะลุเป้า 350 บ. โดยปิดตลาดภาคเช้า อยู่ที่ระดับ 312 บาท เพิ่มขึ้น 6 บาท หรือ 1.96% สูงสุดที่ระดับ 314 บาท ต่ำสุดที่ระดับ 307 บาท มูลค่าซื้อขาย 536.15 ล้านบาท
29 มี.ค. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ปิดตลาดภาคเช้า อยู่ที่ระดับ 312 บาท เพิ่มขึ้น 6 บาท หรือ 1.96% สูงสุดที่ระดับ 314 บาท ต่ำสุดที่ระดับ 307 บาท มูลค่าซื้อขาย 536.15 ล้านบาท ขณะที่ดัชนีโดยรวมลบ 0.35%

ทั้งนี้ราคาหุ้นปรับตัวเพิ่มขึ้นอย่างต่อเนื่องเป็นวันที่ 8 นับตั้งแต่ราคาอยู่ที่ระดับ 259 บาท เมื่อวันที่ 20 มี.ค.61 อีกทั้งปรับตัวขึ้นทำจุดสูงสุดนับตั้งแต่เข้าจดทะเบียนในตลาดหลักทรัพย์แห่งประเทศไทย (SET) เมื่อวันที่ 28 ต.ค.45
ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ โดยปรับเป้าหมายราคาหุ้น KTC ใหม่เป็น 350 บาท จากเดิม 285 บาท เนื่องจากมองว่าบริษัทจะได้รับผลบวกในเรื่องสืนเชื่อที่มีแนวโน้มขยายตัวมากขึ้นกว่าปีก่อน
พร้อมคาดรายได้ที่ไม่ใช่ดอกเบี้ย ปี 2560-2561 เติบโตปีละ 11% เทียบกับปีก่อน ผลักดันจาก KTC ใช้นโยบายบริหารหนี้เสีย (NPL) ด้วยการ write-off ต่อเนื่อง และการติดตามหนี้ที่มีประสิทธิภาพ ส่งผลให้รายได้หนี้สูญรับคืนดีขึ้นต่อเนื่อง และค่าธรรมเนียมร้านค้ารับบัตร ค่าธรรมเนียมกดเงินสด และค่าธรรมเนียมติดตามหนี้ เพิ่มขึ้นตามการขยายตัวของสินเชื่อ
 